De Cádavos a Moimenta e o Trilho da Calçada – Roteiros galegos\n16 Decembro, 2018 20 Maio, 2017 por Fran\n1.222 visitas – (4 votos, media: 4.75 de 5)\nPóutega, Cytinus hypocistis, que relucía baixo a xesta que atopamos. É a primeira vez que vexo esta rareza de planta, cada día máis escasa\nVisitamos o parque natural do Montesinho, situado no noreste de Portugal, preto do concello ourensan da Mezquita. O Parque Natural de Montesinho é un dos maiores parques naturais dos doce existentes no país veciño. Está situado na rexión de Trás-os-Montes, e cobre a parte norte dos municipios de Bragança e Vinhais, que forman parte da denominada Terra Fria Transmontana. Goza toda a zona dun interesante valor ambiental e paisaxístico e, segundo a revista National Geographic (n. 45, decembro 2004), “Ningunha outra área protexida expresa mellor o contraste das estacións como Montesinho” e, non sei como será nas outras estacións pero na primavera loce espectacular!\nEstivemos aloxados en Vinhais, no hotel Vinhais e a cea degustámola no restaurante Vasco de Gama, moi preto do hotel, onde nos ofreceron un menú a base de entrantes típicos da zona, carne de vitela e cordeiro grelhada e postres, moitos postres. Un espectáculo!\nDe Cádavos a Moimenta\nMIDE de ruta de Cádavos a Moimenta e trilho da Calçada\nTrack GPS da ruta de Cádavos a Moimenta e trilho da Calçada.\nTrack GPS da ruta de Cádavos a Moimenta e trilho da Calçada (Comprimido)\nComezamos camiñando en Cádavos no concello da Mezquita, aínda dentro de Galicia. Á saída da aldea vexo un cartel que informa sobre o camiño ata o penedo dos Tres Reinos e a Ruta da Pana.\nO camiño ata o Penedo dos tres Reinos, duns 3,5 km de percorrrido, vainos descobrindo unha variedade de paisaxes que vai ser unha constante ao longo do día. Soutos, carballeiras, terras abertas con plantacións de cereais, terras de pastoreo… e todo isto adubado cunha multitude de sons e gran variedade faunística.\nA Fraga dos Tres Reinos é unha elevación montañosa que na época medieval era o punto fronteirizo entre os reinos de Portugal, León e Galicia; sitúase pois na fronteira, entre a freguesía de Moimenta, no concello de Vinhais (Portugal), o concello de A Mezquita, e o concello de Hermisende, na provincia de Zamora.\nÉ un símbolo que permanece vivo na pedra e na memoria porque, a pesares dos límites administrativos, a realidade levou a continuar fomentando as relacións humanas e económicas a ambos lados da raia. Contábanos Carlos Casares na Marxe do 28 de agosto de 1992 en La Voz de Galicia “un episodio sucedido hai anos nas terras da Limia, onde meu tío exercía de médico rural. Unha mañá terrible de frío, auga e vento ó meu tío entroulle polo patio adiante unha grea fantasmal de homes mollados e aterecidos con barba de dÏas, moitos deles enfermos e con febre, e todos cheos de fame e miseria.\nEran portugueses que ían camiño de Francia. Un negreiro tiña comerciado con eles. Despois de cobrarllles un anticipo, tróuxoos dando tumbos e voltas polos montes, camiñando en forma de zig-zag, para que pensaran que a ruta era longa, pero sen avanzar máis de doce quilómetros en varios días. Finalmente situounos fronte ó canal de desaugue da Lagoa de Antela e díxolles que Francia estaba do outro lado.”…. Como lle desexaba Casares aos negreiros, ogallá gasten os cartos gañados en medicinas! Canta miseria!\nA pesar de que hoxe en día os tres reinos que dan o nome á fraga xa non existen, a súa vella e secular designación mantívose inalterada. Alguén fai o comentario de que non hai restos de fraga ningunha, pois estamos ante un espazo diáfano sen ningunha vexetación arbórea destacable. Como corresponde aos dialectos galego-surorientais, o vocábulo fraga é un equivalente de penedo, rocha, con correlatos no trasmontano fraga. Fragua semella unha deformación popular. De ahí esta denominación.\nPola Fraga dos Tres Reinos pasaba a Ruta da Pana, ou Ruta Bragantiña, ten a súa orixe en Bragança, onde se cultivaba e tecía o liño en grandes produccións, que servían para facer pana. Para a súa comercialización, o liño tiña como destino Barcelona, onde se confeccionaba. Esta ruta partía de Bragança, pasaba por Vinhais, Moimenta e cruzaba a fronteira, entre os pobos de Cádavos e Manzalvos, onde existía unha aduana, moi singular, por ser o único paso fronteirizo do país adicado ao paso da pana. Hoxe séguese a utilizar esta ruta por peregrinos portugueses da zona para enlazar coa Vía da Prata.\nUnha vez aquí pasamos “a raia” e só queda chegar ata a localidade portuguesa de Moimenta.\nSigo dándolle voltas á literatura e pregúntolle a María se Méndez Ferrín en Arraianos fai algunha descrición desta zona tan particular, e coméntame que no relato “Medias azuis” aparece así descrita esta terra onde viven os arraianos, e dúas mozas protagonistas deste relato…” Habitaban unha terra irta, montesa, fría, na que corría o corzo e se movían arrebaños de pericas, coma nubes soltas. Terra fría non dá pan. Por unha corga embaixo, cruzada polo carreiro mallado do lobo, caía o camiño pedrado en prácidos relanzos. Logo estaban as casas da aldea…”\nSen decatarnos, chegamos a Moimenta, onde decidimos xantar antes de continuar camiñando. A aldea semella deserta pois á hora á que chegamos fai pensar que os seus habitantes están botando a sesta…\nLonxitude: 7 km\nO percorrido insírese no límite setentrional da freguesía da Moimenta da Raia, ofrecendo unha panorâmica da paisaxe raiana que se abre por enriba da serra da Coroa, encravada en territorio español. É un percorrido circular de cerca de 7 km que se desenvolve en función dos cursos do río Tuela e, secundariamente, da ribeira da Anta, o seu afluente. Antes de entrar nas abas deste val, discorre na vasta planicie que se estende a norte da poboación da Moimenta.\nO primeiro punto de interese do percorrido é o miradoiro de observación. Dende este espazo, marcado polos afloramentos graníticos que durante séculos foron explotados para cantería, observamos o cobertor vexetal, constituido por matogueiras, xestas, uces, carqueixas, tomillo… O alcance da vista esténdese por todo o val do río Tuela e a serra da Coroa, ao sur. Comezamos a descender por un camiño pouco transitado ata o fondo do val do Tuela.\nXa no descenso, e pouco antes de chegar á ponte do Couço tivemos a gran sorpresa da xornada. Suso, Suso, mira que atopamos! Berramos chamando polo home que levaba anos atrás do que lle íamos ensinar. Achegouse apresuradamente subindo, pois xa estaba case na ponte, e ao chegar onda nós, apuntamos co dedo baixo unha xesta: Temos un achádego!\nDous pés de póutega, Cytinus hypocistis, relucían baixo a xesta que trataba de apartar María. Era a primeira vez na miña vida que podía ver esta rareza de planta, cada día máis escasa, segundo me contaron. As póutegas foron moi buscadas en tempos pola rapazada para chucharlles os zumes azucrados que disque deixan un certo regusto ao mel. Deron en ser chamadas, por iso, “mel do raposo”. Pero non é a única expresión que a nosa lingua ten para tan extraña planta. Suso dixo que en Sardiñeiro, polo Sixto, chamábanlle manteigheiras, e salta Placer dicindo que en Vila de Cruces chamábanas patas de vaca… e aínda hai infinidade de nomes: apóutegas, chuchameles, melgas, potas… e en Moimenta Maias!\nMira que fomos na busca dun tesouro en moitas rutas, e por fin atopámolo nesta terra fria que non da pan pero si ese doce e amarelo tesouro que se agocha debaixo das xaras e xestas!\nCruzamos o Tuela pola Ponte do Couço, que corre por un cauce granítico semellando que o val é aquí bastante encaixado, cuberto por ameneiros, salgueiros, freixos, chopos… e toca ascender polas costas do Alto de Parada, máis húmidas e frías que as que vimos de descender, atopándonos con pequenas matas de carballos, que nesta rexión chaman touças. Outra especie arbórea con presenza case constante ao longo do percorrido é o castiñeiro, con soutos que se ve que se aproveitan anualmente do seu froito.\nA ponte d’Ás Viñas é unha obra de arte de técnica medieval, que integra un antigo camiño, importante polo empedrado que vemos neste tramo. Cruzando o río novamente por esta ponte e iniciando a subida pola calzada dende onde observamos, no fondo do val, prados de regadío, moitos deles en proceso de abandono. En días solleiros como o de hoxe, non é raro atoparnos con réptiles como lagartos ou cobras, como a que se lle cruzou María, pois desaparecen á mínima percepción da presenza humana, meténdolle un susto no corpo que lle durou ata que chegou á Moimenta.\nNo último tramo, a subida a Moimenta discorre entre leiras muradas, onde se fan cultivos de regadío. Acubillámonos na sombra da igrexa matriz de Moimenta, baixo a advocación de San Pedro, onde damos por rematada a andaina, o que nos permite percorrela con calma e admirar esta obra arquitectónica, de inicios do s. XVIII, de inspiración manierista e barroca.\nAínda queda tempo para perderse un pouco e descubrir a propia aldea de Moimenta, apreciando a súa arquitectura, con fachadas de granito en case todas as casas.\nMaís información sobre o Trilho da Calçada: http://www.icnf.pt/portal/turnatur/visit-ap/pn/pnm/pr7-calcad\nCategorías A Mezquita, Grao de dificultade da ruta, Medio, Ourense, Portugal Etiquetas Igrexa, Montaña, Penedo singular, Río, Ruta circular Navegación de artigos\n4 comentarios en “De Cádavos a Moimenta e o Trilho da Calçada”\n25 Maio, 2017 ás 09:31\nOs bichiños estaban todos agardando a que lles fixeras a foto, mira o sapo como posa!!!!\nA fotografía do río é espectacular!!!, gustaríame poñela coma fondo de pantalla, falaremos\n25 Maio, 2017 ás 20:19\nPor suposto! conta con ela (e coas que queiras, xa o sabes).\n25 Maio, 2017 ás 15:17\nCuánto tiempo hacía que no caminaba con vosotros y cómo lo disfruté….El sol, el parque, la compañía, las risas de la cena, las mariposas… Un gusto todo!!\n25 Maio, 2017 ás 20:21\nGrazas Rocío! O mesmo digo. Bicos\nHey Buddy!, I found this information for you: "De Cádavos a Moimenta e o Trilho da Calçada". Here is the website link: https://roteiros.gal/de-cadavos-a-moimenta-e-o-trilho-da-calcada/. Thank you.


Datos de Covid nas comarcas de Arzúa, Deza, Terra de Melide e A Ulloa deste luns, 20 de xuño\nLUNS 20 XUÑO\nComezamos a semana informando dos casos de coronavirus nos municipios das comarcas de Arzúa, Deza, Terra de Melide e A Ulloa, segundo a información proporcionada hoxe, 20 de xuño, polo Servicio Galego de Saúde (Sergas) ou nalgúns casos por fontes municipais, pero hai que ter en conta que o número pode mudar en calquera momento. Todos os concellos das comarcas teñen casos activos de covid.\nNa comarca arzuá tal e como informa o Sergas, todos os municipios teñen casos activos de covid. Boimorto sitúase entre 1 e 9 casos activos, dende fai varias semanas. Arzúa conta con 17 afectados, os mesmos que fai 48 horas. O Pino sitúase con 11 afectados, un menos que antonte. Pola súa parte Touro conta con 12 afectados, un menos que fai 48 horas.\nNa comarca dezá tódolos municipios contan con casos de Covid. Dozón e Rodeiro sitúanse nunha escala entre 1 e 9 casos activos, dende fai varias semanas. Agolada sitúase con 11 afectados, un menos que antonte. Lalín conta con 49 afectados, seis máis que fai 48 horas. Silleda conta con 18 afectados, tres máis que antonte. Pola súa parte Vila de Cruces conta con 11 afectados, un máis que fai 48 horas.\nNa comarca Terra de Melide todos os municipios contan con casos activos. Santiso, Sobrado dos Monxes e Toques sitúanse nunha escala entre 1 e 9 casos activos. Pola súa parte Melide conta con 33 afectados, un máis que fai 48 horas.\nPor último, na comarca da Ulloa todos os municipios contan con casos de covid. Antas de Ulla conta con 14 afectados, un menos que antonte. Monterroso sitúase con 12 afectados, os mesmos que fai 48 horas. Pola súa parte Palas de Rei sitúanse con 11 casos activos, un máis que antonte.


Guerra económica e medicamentos - Miguel Anxo Fernán Vello - Diario de Pontevedra, Noticias de Pontevedra\n12 diciembre 2020 16:00 h.\nGuerra económica e medicamentos\nLEMBRAN VOSTEDES cando o Goberno español mercou no seu día arredor de 15 millóns de unidades do antiviral Tamiflu para lle facer fronte á gripe aviar? Que foi de todo aquilo? Séguese hoxe co covid-19 unha estratexia semellante de oferta-adquisición no tocante a determinadas empresas farmacéuticas? A cidadanía, como sería lóxico, debería ter toda a información e recibir todas as explicacións, con letras e cifras, con datos completos, en definitiva, ao respecto.\nComo ben se sabe, a denominada "comunidade científica" expresa diferentes opinións e manexa diferentes criterios sobre a pandemia do coroavirus, e en moitas ocasións semella que á par do "científico" pesa o ideolóxico, o xeográfico e o económico. A doutora Míriam Alía, con gran experiencia de vacinación en guerras e campos de refuxiados en África, reclama máxima transparencia pública diante do "márketing" que, arestora, se exhibe nas guerras comerciais entre laboratorios e países no que atinxe ás vacinas para o covid.\n¿Acaso non se está a vivir unha verdadeira guerra fría entre os EE.UU. e a China, coa avanzada das multinacionais fabricantes de vacinas e a influencia destas nos medios de comunicación e nas "bolsas"? O barullo propagandístico resulta atroador e a claridade en canto a datos reais, ratificados pola realidade e polo método científico, brilla pola súa ausencia. Aquí priman, en primeira instancia, os principios mercantís e as martingalas xeopolíticas, porque debe gañar o negocio (lucro privado), que diso se trata na fin de contas. ¿Non debería existir unha cobertura universal das vacinas? Os medicamentos e as vacinas contra o covid-19 deberían declararse bens públicos de carácter universal, rachando de vez coas "patentes" que sempre acaban prexudicando aos países pobres e, nun tema de vida ou morte como o que temos por diante, provocando en suma un xordo terror contra unha boa parte da humanidade.\nA doutora Roselyn Lemus, especialista en bioloxía molecular no Instituto da Saúde de Washington, fala ben ás claras dunha carreira política polas vacinas. E en certos ámbitos do poder comunicativo que máis nos afecta pouco ou nada se fala, por exemplo, das vacinas chinesas ou rusas. Cando é certo, como preconiza Amnistía Internacional, que se trata, canto a vacinas e medicamentos, de dereitos humanos. Vacinas para todos entendidas como un ben público mundial. O desexábel.


Editorial Galaxia | CANDO ARTUR NON ERA REI en Betanzos\nCANDO ARTUR NON ERA REI en Betanzos\nEste venres, ás 20.30 h, na Sala Azul do Edificio Liceo, en Betanzos, o escritor Xabier López López presenta a súa nova novela, 'Cando Artur non era rei', que a Editorial Galaxia publica na súa colección Costa Oeste.\nNesta nova incursión na narrativa xuvenil, o autor de Betanzos achégase a un asunto ben tratado na nosa tradición literaria mais dende unha nova perspectiva. Porque a figura de Artur ten sido moi abordada dende a ficción e dende hai décadas. Sen embargo, pouco se ten escrito, dende a imaxinación desbordante que o autor de 'Trinta e dous dentes' nos ten máis que demostrado, sobre Artur antes de ser o persoeiro de lenda que agora é.\nEste venres teremos ocasión de partillar con el en Betanzos. E despois, lendo no seu libro, con Lanzarote e o vello Merlín e todos os personaxes dos que criamos sabelo todo. O que faltaba, está aquí.


Concello de Salvaterra e Cruz Vermella imparten unha xornada de sensibilización de primeiros auxilios - Comarcas na Rede\nHomeO CondadoSalvaterra de MiñoConcello de Salvaterra e Cruz Vermella imparten unha xornada de sensibilización de...\nO pasado sábado 25 de xaneiro a Casa da Cultura de Salvaterra de Miño acolleu unha ‘Xornada de sensibilización de primeiros auxilios’ nunha iniciativa organizada dende o Concello de Salvaterra de Miño en colaboración coa Cruz Vermella.\nA experiencia foi cualificada polas persoas asistentes como de “verdadeiramente satisfactoria” e nela poideron aprender os procedementos básicos de atención ante distintos casos e situacións posibles de urxencia vital.\n“Nestas situacións de urxencia onde cada minuto conta –explicou a alcaldesa Marta Valcárcel–, é importante que todos nos conciencemos da necesidade de coñecer estes simples pero vitales mecanismos que nos permiten en moitos casos salvar vidas”. Valcárcel subliñou ademáis que, esta axuda “permite evitar futuras lesións irreversibles”.\nMarta Valcárcel adiantou a intención do Concello de Salvatera “de achegar aos seus veciños e veciñas máis xornadas destas características”, animando á cidadanía “a participar nestas actividades de gran importancia no ámbito da saúde e a seguridade”.


Lores, sobre os posibles acordos na Deputación: 'É obvio que o BNG non vai facer un pacto co PP' - Pontevedra Viva\nVenres 29 de Maio, 2015 ás 17:35 do Venres 29 de Maio, 2015\nO alcalde en funcións e cabeza visible do BNG en Pontevedra, Miguel Anxo Fernández Lores, rexeita que o seu partido pacte co PP para facilitar que goberne a Deputación. Faino despois de que o actual presidente e responsable provincial dos 'populares', Rafael Louzán, tenda a man aos nacionalistas para negociar un pacto de goberno.\nAnte ese ofrecemento, Lores asegurou que "é obvio que o BNG non vai facer un pacto co Partido Popular. Iso está escrito e se non está escrito, escribímolo". Recoñece que Louzán lle chamou tras as eleccións "para felicitarme" polo resultado e que "puidemos falar dalgunha outra cosiña por ahí", pero non que existise ningún pacto.\nA pesar de que nega o acordo co PP, Lores rexeita que o seu partido dese xa o visto e prace a un pacto co PSdeG-PSOE para un establecer un Goberno bipartito na Deputación baixo Presidencia socialista e aclara que "está claro que non hai ningún cheque en branco para ninguén". De feito, asegura que todo acordo se fará "coas cousas moi claras, con luz e taquígrafos" e mostra o seu desacordo con que os socialistas xa de por feito que Carmela Silva presidirá a institución provincial, "non me gusta nada de nada".\n"Está claro que non hai ningún cheque en branco para ninguén"\nA abstención do BNG no Pleno de investidura do próximo presidente daría a Presidencia ao PP como partido máis votado, pero Lords asegurá que é "raro" que vaia optar por esa decisión e, en todo caso, a mensaxe na que el quere insistir é que "o que non vai a haber é un pacto co PP" nin se vai permitir que o PSOE goberne e priorice os intereses de Vigo en detrimento dos de Pontevedra e o resto dos municipios da provincia, tal e como xa anunciou o alcalde socialista de Vigo, Abel Caballero.\n"Algún ten dúbida a estas alturas de cal é a política de pactos do BNG e do BNG de Pontevedra? Nós pactamos o mellor para a cidade, para a provincia e obviamente co PP non pactamos nunca", quixo aclarar ao respecto e asegurou que na Corporación provincial só apoiarían unha política de uso "democrático e equitativo" da institución, pois ten que ser "un ente aglutinador de concellos".\nLores lanza unha advertencia ao PSOE sobre os pactos na Deputación\nMiguel Anxo Fernández Lores, alcalde en funcións de Pontevedra


Tentarán surfear O Panchorro "onda duns 20 metros" que se produce fronte a illa Pancha - Xornal Galicia | Xornal Galicia\nRozas Viillaabajo remarketing, #Abanca #Barreras #Lacachitos @idiazayuso2019 Sergas #Hashtags #Reportajes\nTentarán surfear O Panchorro "onda duns 20 metros" que se produce fronte a illa Pancha\nGalicia 11 Enero 2019 2377 votos Regístrese para votar\nOrganizadores do evento Oscar García e Eric Ribiere, presentaron este xoves no Parador de Turismo de Ribadeo o Illa Pancha Challenge. Trátase dun evento de surf no que 24 profesionais de prestixio internacional tentarán surfear O Panchorro: unha onda duns 20 metros que se produce fronte a illa Pancha.\nEste evento vai contar cunha gran repercusión internacional, pois espera reunir na Mariña durante a súa celebración a unhas 7.000 persoas, así como acadar máis de 150.000 visitas na web que retransmitira en directo a proba deportiva. Trátase dun escaparate único que servirá para dar a coñecer a nosa provincia en xeral e a Mariña en particular máis alá das fronteiras do país, unha gran oportunidade para dinamizar e promover turisticamente a nosa provincia. Deste xeito, Lugo converterase durante uns días na capital mundial do surf”\nAsí, no Illa Pancha Challenge haberá un grande equipo de medios audiovisuais de distintos puntos de Europa que cubrirán esta proba deportiva. Tamén se emitirá en streaming a través da páxina: http://illapanchachallenge.com/.\nAs ondas mínimas para que o campionato se leve a cabo son de 7 metros, aínda que se espera que o Panchorro oscile entre os 15 e 20 metros. Unha das características máis salientables desta onda é a súa proximidade coa costa, propiciada polas particularidades do fondo da illa, xa que noutros lugares de Galicia podemos atopar ondas desta magnitude, pero normalmente a varios quilómetros da costa.\nO período de espera, simbolizado coa luz verde do Faro, comezou o 1 de xaneiro e esténdese ata finais de marzo. Durante estes meses, considerados como os máis propicios polas condicións climatolóxicas, monitorizaránse as borrascas que se acheguen a costa. Seis días antes da chegada das borrascas, a luz do Faro cambiará a ámbar. De manterse esta situación climática, e 3 días antes de que a borrasca toque terra, volve cambiar a luz que pasará a ser vermella. Ese será o momento no que comezan os preparativos para o desenvolvemento do evento.\nHai que ter en conta que o Panchorro é practicante unha parede infinita de auga, que se eleva considerablemente e que implica que os 25 participantes sexan especialistas con grande experiencia e anos de preparación, pois son os únicos que poden surfear a onda coa maior seguridade posible. Cada un dos participantes disporá dunha moto de auga á súa disposición que remolcará a súa táboa ata que poidan tomar a ola.\nParticipantes de recoñecemento internacional\nNesta competición, a primeira deste tipo en España e a terceira do mundo, participarán surfistas de recoñecido prestixio internacional, os mellores dentro da especialidade das ondas xigantes. Entre eles están Grant Twig Baker, Campión do mundo sobre ondas xigantes, ou Andrew Cottom, actual “lider” de ondas xigantes.\nElConfidencial.com Santiago De Compostela, Vivienda, Xunta, Galicia, Es Noticia #despilfarro antropología, arqueología, arte, astrofísica, astronomía, Amigos da Terra #mujer #ejercicio #estetica #saludybienestar #os #o #yomequedoencasa #mexico #chile #prevencion ElAtunero estafa @PresumeDGalicia ESPAÑA #medicina #vida #venezuela #vidasana #colombia #health #amor #coronavirus #gym #deporte #fit #vidasaludable #cuarentena #familia #natural #entrenamiento #love #healthy #dieta #motivacion Delito Ambiental @idiazayuso2019 Alcalde RAFA DOMÍNGUEZ


Home / Axenda / Arzúa vive unha nova Festa do Queixo\nArzúa vive unha nova Festa do Queixo\n22 Febreiro, 2013 · in Axenda\nArzúa xa ten lista a 38ª edición da súa Festa do Queixo, unha cita consolidada que se celebra o sábado 2 e o domingo 3 de marzo, precedida de toda unha semana de actividades co queixo como protagonista.\nNo recinto feiral da vila estarán presentes durante eses 2 días 32 queixarías dentro da D.O.P.; 40 queixarías tradicionais non amparadas; produtos das distintas denominacións e indicacións xeográficas dos produtos galegos de calidade; e outros expositores institucionais e comerciais.\nO centro de divulgación do queixo e do mel de Arzúa tamén contará con actividades propias.\nPara levar a cabo esta cita cóntase coa implicación e colaboración de empresas colaboradoras e de distintos concellos veciños e máis da Mancomunidade do Camiño Francés de Santiago.\nA Festa do Queixo de Arzúa leva asociada, dende hai moitos anos, o Festival do Queixo, unha cita con conxuntos rock e tradicionais.\nEntre as actividades previas encóntranse debates sobre o queixo, introdución á cata de queixos nos colexios, cine, ou un concurso de petiscos co queixo como protagonista en 20 restaurantes e bares de Arzúa que terá lugar o venres 1 de marzo.\n← Mestres do viño e cociña lixeira, en marzo no Restaurante Silabario de Tui\nRibeira Sacra califica como “moi boa” a colleita 2012-2013 →


CLUB DE LECTURA do IES POETA AÑÓN: A NOSA HOMENAXE Ó LIBRO: encontro de CLUBS DE LECTURA: IES LELIADOURA de Ribeira e IES POETA AÑÓN de Outes\nA NOSA HOMENAXE Ó LIBRO: encontro de CLUBS DE LECTURA: IES LELIADOURA de Ribeira e IES POETA AÑÓN de Outes\nOnte estivemos de celebración. Adiántamonos unhas horas á conmemoración do DÍA DO LIBRO para compartir co Club de Lectura do IES Leliadoura o xantar, as nosas experiencias lectoras e o seu fantástico patrimonio natural. Esta é a crónica desa xornada\nOs Laretas e Laretiñas fomos recibidos polo vicedirector, Jose Antonio- para que logo digan que os equipos directivos non se implican!-. Foi un "cicerone" de luxo que aparte de amosarnos as instalacións invitounos a visitar unha interesante mostra da II República con materiais múltiples (libros, cartaces e obxectos da época entre outras moitas cousas), mostra que despertou a nosa curiosidade por ese período histórico.\nChegou despois a hora do xantar e posteriormente, tras perder a vergoña inicial, a rapazada comentou as súas lecturas favoritas, tanto aquelas propostas polo club como as que escolleron a nivel persoal. As coordinadoras tomamos boa nota do que escoitamos, porque sabemos ben o complicado que é dar cun libriño que agrade a meirande parte dos membros do club. Claro que tamén sabemos que esa lectura é moitas veces un fío do que tiramos, unha excusa para charlar das nosas vivencias persoais. Vimos tamén os seus PASAPORTES LECTORES personalizados. Que boa idea para anotar impresións sobre os textos lidos ou para recoller unha frase que nos gustara dun determinado libro!\nComo colofón, os nosos anfitrións leváronnos a un dos escenarios de Domingo Vilar na novela "A praia dos afogados". Arrecendimos o mar de Aguiño, da ría de Arousa, e finalmente ascendimos ó mirador da Rá onde quedamos coa boca aberta, literalmente, contemplando toda a liña de costa dende Fisterra ata A Garda.\nÓs nosos anfitrións temos obrigadamente que darlles as GRAZAS por todo e por permitirnos gozar con eles dun fantástico día (podedes ler os detalles desta xornada tamén no blog da súa biblioteca clicando neste enlace.)\nQuedan aquí algunhas imaxes desta xornada na presentación que tedes a continuación\nAH!! E a festa continuará porque o día 6 de maio seremos nós, o Club Laretas, os que acollamos ós Leliadouros. Esperamos estar á altura!!.\nPublicado por dolomm en 20:22\nA NOSA HOMENAXE Ó LIBRO: encontro de CLUBS DE LECT...\n23 de abril: DIA DAS LETRAS


A Xunta propón axudas para crear 15 casas niño no rural galego | Terra Chá Xa!\nA Xunta propón axudas para crear 15 casas niño no rural galego\n6 Xul Actualidade, Terra Chá Actualidade, Terra Chá\nA Xunta de Galicia aprobou a convocatoria de axudas que permitirá a creación de 15 novas casas niño no rural.\nFeijóo precisou que a día de hoxe o rural galego conta con 46 casas niño -3 na provincia da Coruña, 13 en Lugo, 27 en Ourense e 3 en Pontevedra- que, cun investimento de preto de 5 millóns de euros, ofrecen 230 prazas de atención á infancia de 0 a 3 anos en concellos de menos de 5.000 habitantes de Galicia.\nO presidente do Goberno galego aseverou que o obxectivo desta convocatoria será chegar a 61 casas niño funcionando en Galicia e dar atención a 305 rapaces de 0 a 3 anos. Como principal novidade cómpre subliñar que, no suposto de que haxa máis demanda de prazas que oferta, terán prioridade as solicitudes de mulleres vítimas de violencia de xénero.\nAo igual que nas convocatorias anteriores, as casas niño atenderán a un máximo de cinco nenos de xeito simultáneo e coas máximas garantías de calidade, ofrecendo atención diúrna de luns a venres, nun máximo de oito horas diarias para cada neno e cun horario pactado co profesional.\nEn canto ás axudas, subvencionarase a reforma e adaptación da vivenda ou seu equipamento, entre outros aspectos.\nAs axudas para gastos de investimento consistirán nunha subvención de ata o 100% dos gastos elixibles, cun límite máximo global por casa niño de 15.000 euros, mentres que a achega pola prestación da atención personalizada consistirá nunha prima de 19.600 euros/ano, destinada a apoiar esta iniciativa emprendedora no inicio da súa andaina.\nO presidente do Executivo autonómico concluíu subliñando que o obxectivo do Goberno galego é que no 2020 todos os concellos galegos teñan un recurso de conciliación para nenos de 0 a 3 anos.\nEtiquetas casas niñoDeputaciónruralXunta de Galicia\nAnterior Rematan as obras en varias rúas de Feira do Monte e Muimenta\nSeguinte As Pontes afronta a recta final das obras do parque de Lesneven


Contos e Bigotes: xaneiro 2022\nPara celebrar o Día da Ilustración, que se celebra hoxe, 30 de xaneiro, os nenos e as nenas expuxeron as fermosas ilustracións que realizaron sobre libros que nos aprenden a convivir en paz.\nTemos o cole cheo de artistas!!! Miau!!!\nPublicado por Contos e Bigotes ás 21:23 Ningún comentario:\nHoxe, 24 de xaneiro, celebramos o Día Internacional da Educacion. Este día foi proclamado pola ONU no ano 2019 e nós vímolo celebrando dende o primeiro día. Antes ben, celebrábamolo xa con anterioridade. Sempre defendimos de maneira especial (dentro da defensa de todos os dereitos humanos, claro está) o dereito á educación para todas as nenas e nenos do mundo, para todas as persoas, en realidade, sexan mozas ou adultas. Por iso, a nosa querida Cadeira Vermella, acompáñanos de forma permanente.\nNeste curso, como non podemos realizar ningún acto reivindicativo conxunto, foi a clase de 5º a encargada de lembrarnos a tod@s a importancia da educación.\nDámoslle as grazas a Carolina, Enma, Irene, Fran e Miguel por ter realizado este vídeo.\nPublicado por Contos e Bigotes ás 18:25 Ningún comentario:\nEste ano 2022 dedicamos o Día da Ilustración ao pintor e debuxante de banda deseñada galego Reimundo Patiño.\nFoi unha das máis importantes figuras do panorama cultural de Galicia da posguerra e autor do primeiro album galego de banda deseñada, xunto con Xaquín Marín (o autor do noso logo, lembrades?).\nAsí de bonitiña quedou a pequena exposición de teatro.\nA gozar dela!!!\nO mes de xaneiro témolo sempre dedicado a traballar sobre a paz. Escollimos os textos para cada un dos ciclos e agora toca gozalos, aprender con eles, sacarlles o zume e crear a partir deles.\nSeguro que @s nos@s artist@s sorpréndennos con obras ben creativas. Non sei que se lles pasará polo maxín, pero non dubido nadiña que farán cousas fermosas. Coma sempre.\nTivemos hoxe o noso primeiro día lectivo deste 2022 e foi todo moi, moi ben. Na Árbore dos Desexos que con tanta ilusión prepararon antes das vacacións aparecía de forma reiterada a petición de saúde. Empezamos ben; sen ausencias e con grandes doses de enerxía e alegría.\nA ver se todos eses fermosos desexos que aínda penduran da árbore cúmprense neste ano que comeza.\nPublicado por Contos e Bigotes ás 17:26 Ningún comentario:\nNeste curso estamos a dar un paso importante na nosa biblioteca: renovamos o programa de xestión.\nAs bibliotecas escolares galegas , apiadas pola Axencia para a Modenización Tecnolóxica de Galicia (AMTEGA), van ser incorporadas de forma progresiva a este sistema baseado en software libre, integrado e flexible, que suporá un gran avance .\nEste proxecto está na súa primeira fase de execución. Nós formamos parte das 150 bibliotecas escolares escollidas para facer a migración no presente curso 21-22. Somos moi afortunad@s!\nMais isto supón unha gran cantidade de traballo extra, que imos realizando como podemos. Temos a sorte de non estar sos o Rato e máis eu; temos axudantes que están a dedicarlle unha morea do seu tempo (polas tardes, nas fins de semana, nas vacacións...) Miau! E contamos, ademáis, coa inestimable colaboración dos voluntarios e voluntarias de biblioteca no tempo de recreo.\nO día 10 de decembro recibimos unha visita na nosa biblioteca. Foi unha alegría moi grande, porque, ainda que so puideron asistir as nenas e nenos de 6º (grupos-burbulla, xa sabedes), ir dando pequenos pasos cara a unha actividade "normal" é motivo de ledicia. Pensade que todo o curso pasado estivemos totalmente pechados cara ao exterior, e neste, case case. En fin...\nVeu falarnos da importancia da solidariedade, do noso Pasaporte, que este ano é do Camiño de Santiago, e tamén disto, das peregrinacións xacobeas. El, Cristóbal, non so está vinculado directamente co Voluntariado Galego, senón que tamén é, como periodista, o cronista oficial do Camiño Inglés (o que pasa por Fene), e viaxa por toda Europa impartindo conferencias e promocionando esta ruta.\nSe coa Maleta Viaxeira achegáronse libros ao noso cole, coas Mochilas Viaxeiras van ata as casas para compartir as lecturas coas familias.\nDurante todo o primeiro trimestre fixeron xa un longo percorrido, tanto ás dos libros como as que levan outro tipo de materiais: xogos, música, cine...\nPublicado por Contos e Bigotes ás 10:24 Ningún comentario:\nXa que onte falei desa preciosa exposición que tivemos grazas á maleta da Asesoría, díxome o Rato que amosara unha foto daquela outra que montamos el e máis eu con algúns libros de medo aló polo Samáin, porque sabede que este traveso roedor que temos como amigo pásao en grande por esas datas e gústalle recordalo.\nA partires de novembro e ata fin de trimestre contamos cunha das Maletas Viaxeiras da Asesoría de Bibliotecas Escolares: a do Camiño de Santiago. Montamos unha exposición cos materiais sobre esta temática que contén e as nenas e os nenos descubriron lecturas novas e outras cousas moi interesantes.\nPublicado por Contos e Bigotes ás 11:15 Ningún comentario:\nQuero contarvos que durante todas estas vacacións, e ata o 15 de xaneiro, están expostas no edificio Afundación de Ferrol todas as Violetas dos centros escolares da Comarca de Ferrolterra que participamos no III Encontro escolar pola eliminación da Violencia de Xénero 2021.\nSomos haters da Violencia de Xénero!!!\nChegamos ao 2022. Continuamos nesta situación atípica que nos fai vivir dentro do cole dun xeito tan diferente. É, sabédelo tod@s, unha situación terrible que condiciona enormemente as nosas realcións coas outras persoas e a vida en xeral. Por iso, cando empezamos, aló por setembro, o primeiriño que fixemos foi reflexionar sobre as nosas emocións.\nUn curso novo sempre trae alegría, expectativas, nervos..., pero, desta vez, tamén había medo, incertidume, preocupación, angustia, intranquilidade... É importante aprender a recoñecer estas emocións, analizar de onde veñen e saber como xestionalas.\nPublicado por Contos e Bigotes ás 13:45 Ningún comentario:


A Televisión de Galicia celebra o seu 31 aniversario cunha gala especial - La Opinión A Coruña\nA Televisión de Galicia celebra o seu 31 aniversario cunha gala especial\nXosé Ramón Gayoso e Lucía Regueiro conducirán o evento, cunha vintena de artistas\nredacción | a coruña 25.07.2016 | 00:28\nCoincidindo co 25 de xullo, Día de Galicia, a canle pública emitirá hoxe unha gala especial para conmemorar o seu 31 aniversario. O programa especial Gala 31 aniversario da Televisión de Galicia estará presentado por Xosé Ramón Gayoso e Lucía Regueiro, que se encargarán de conducir un evento que reúne no escenario a unha vintena de artistas recoñecidos.\nMúsicos coma Cristina Pato, Susana Seivane e a Banda de Gaitas Xarabal poñerán en valor un dos instrumentos máis representativos do territorio galego: a gaita. Ademais, Davide Salvado e Xabier Díaz e Adufeiras de Salitre recuperarán nas súas actuacións a música tradicional galega, acompañando as súas voces con pandeiros e coas ferreñas das pandeiretas.\nSondeseu, a primeira orquestra de música folk de Galicia dirixida por Rodrigo Romaní, tamén terá un espazo esta noite. Os temas do conxunto, formado por máis de cincuenta músicos, recobran a tradición oral e permiten apreciar a versatilidade de gaitas, zanfonas, requintos e frautas.\nAlén da música tradicional, na gala conmemorativa do 31 aniversario da TVG tamén haberá espazo para outros xéneros musicais con representación galega. O grupo da movida Os Resentidos participará neste evento, lembrando os ritmos dos 80, coas letras máis orixinais; Wöyza demostrará dende o escenario que o hip-hop e o soul tamén teñen representación en Galicia e De Vacas, interpretarán O Taxi.\nO humor tamén estará presente no evento.


Cangas saca brillo ao seu Casco Vello - VigoÉ\nAs obras de pavimentación e mellora de servizos que leváronse a cabo en Cangas foron financiadas coas achega do Plan Concellos 2016 da Deputación de preto de 230.000 euros\nPor un lado, levouse a cabo un proxecto de pavimentación e mellora de servizos no barrio de Outeiro, no casco vello da vila. Con esta obra púxose un pavimento de pedra similar o que tiña anteriormente e renováronse as redes de abastecemento, de augas residuais e pluviais, o alumeado público e de telecomunicacións. Ademais, levouse a cabo unha humanización da contorna para gañar terreo para os cidadáns de a pé. Por outra banda, realizouse unha renovación integral dos servizos de abastecemento, saneamento, pluviais, iluminación, pavimentación e telecomunicacións nas rúas da Lúa e do Hospital. Ademais, pavimentouse un tramo da rúa Lirio. As obras foron financiadas ao abeiro da liña 1 de investimentos do Plan Concellos 2016, a través dos cales Cangas do Morrazo recibiu en total máis dun millón de euros (1.019.346,45 €).\nO deputado Regades destacou “a satisfacción que temos como goberno ante unhas obras como estas, xa que o concello de Cangas recuperou con este presuposto o Casco Vello, unha obra pública que cumpre un dobre obxectivo: a creación de emprego, pola obra en si mesma, e o fomento do sector turístico”. O responsable de Cooperación do goberno felicitou tamén aos traballadores polo valor artesanal dos traballos e anunciou as conversas co alcalde de Cangas para as inversións provinciais nos anos 2018 e 2019”.\nPola súa parte, o alcalde de Cangas, Xosé Manuel Pazos, coincidiu con Regades “na importancia que ten a recuperación do barrio histórico para a revalorización turística da vila” e anunciou que “as inversións dos dous próximos anos na capital do Morrazo están máis que avanzadas”\nEn canto ao Plan Concellos 2017, o concello de Cangas xa ten aprobado o 93,22% dos investimentos que lle corresponden, que para este ano son un 6,84% máis que en 2016. En total, durante este 2017, a vila da comarca do Morrazo xa ten recibido máis dun millón de euros cos que levou a cabo o proxecto de reposición de servizos e da pavimentación da rúa Buenos Aires; a humanización das rúas Baiona e Méndez Núñez; a compra dunha rozadora de brazo articulado con mando hidráulico e de material de recambio para as máquinas que limpan as praias; a adquisición dun vehículo eléctrico para o seu servizo de mantemento dos parques e xardíns municipais; os arranxos da cuberta da rúa Praza de Abastos; a urbanización da rúa Rosalía de Castro; a restitución das escaleiras na subida a rúa Buenos Aires; a adecuación dos parques infantís á normativa vixente; o pagamento do tratamento de residuos urbanos, e a contratación de 29 persoas que desenvolven as súas profesións nos servizos municipais da vila.


A Carballeira de Zas, un festival máis solidario que nunca - Zas - Que pasa na costa\nA Carballeira de Zas, un festival máis solidario que nunca\nMentres, Baio prepárase para a súa Carballeira\nFestas integro festival carballeira\nFamilia da Asociación Íntegro na Carballeira Zas\nEntre as novidades que o Festival da Carballeira de Zas ofrécenos nesta 36ª edición hai espazo para a solidariedade. Este ano a dirección da Carballeira chegou a un acordo coa Asociación Íntegro. De cada entrada comprada online doarase 1€ á devandita entidade.\nA Asociación Íntegro é unha entidade social sen ánimo de lucro fundada no ano 1992 e declarada de utilidade pública para promover a inclusión das persoas con diversidade funcional na Costa da Morte. As súas instalacións atópanse en Nantón no municipio de Cabana de Bergantiños. A recadación deste acto solidario destinarase para o programa de ocio inclusivo das 40 persoas usuarias do centro de día e centro ocupacional da Asociación.\nCon este xesto desde a Carballeira apóiase o importante labor que desenvolve a Asociación e espérase poder, non só axudala economicamente senón servir como recoñecemento do seu compromiso.\nAs entradas para o festival están xa dispoñibles na páxina www.festadacarballeira.com e a través de Ticketea. O bono para os dous días é de 10€, tarifa que se manterá todo xuño. En xullo pasará a custar 12€. A venda en despacho de billetes será de 15€, bono de dous días.\nComo en pasadas edicións, os asistentes poderán contar con zona de acampada gratuíta (situada a poucos metros do recinto musical), baños e duchas. Evento familiar Un ano máis, a tarde do sábado na Carballeira de Zas está pensada para o goce de maiores e pequenos, contando cunha zona de gastronomía, espazo lúdico infantil, feira de artesanía e diferentes actuacións a partir das 14 h.\nBaio prepárase para unha nova edición da Festa da Carballeira\nAdemais, a Carballeira de Baio xa está preparada para encherse o próximo domingo, 30 de xuño, de merendas e de música. Será cunha nova edición da Festa da Carballeira que xa vai pola 39 e que ano tras ano se converte nun punto de encontro interxeracional no que a diversión está asegurada.\nA festa comeza cunha sesión vermú que amenizarán o grupo de música tradicional da Asociación Cultural Adro e o dúo D`Festa. Pero a troula non cesará durante todo o día, así despois de repoñer forzas co xantar será a charanga Santa Compaña a que anime a sobremesa por cada unha das merendas xunto cunha foliada aberta a todos e a todas e organizada pola Asociación Cultural Adro. E xa a partir das 20:00 horas actuarán o dúo D`Festa e o dúo Charada que animarán a festa ata ben entrada a noitiña.\nA organización da Festa da Carballeira de Baio corre a cargo do Concello de Zas que conta coa colaboración da Asociación Cultural Adro e da Comisión de Festas de Baio. Co fin de preservar a carballeira e a súa contorna e para que todos e todas os asistentes gocen da festa, non está permitido facer lume no chan, instalar carpas pechadas nin equipos musicais.\nPor outra banda, xa se poden adquirir as camisetas da Festa da Carballeira deseñadas para a ocasión por Adrián Varela. As camisetas están á venda ao longo de toda a semana no Bar Cruce, na Cervecería Río Grande e no Bar Trébol. O prezo é de 7€ e tamén está dispoñible un pack composto por camiseta, pañoleta e mochila por 10€. A venta do material corre a cargo da Comisión de Festas de Baio.\nA Festa da Carballeira máis galega e solidaria.\nZas edita unha Axenda Escolar Contra as Violencias para o curso 2019/2020


Novembro | 2014 | O Cachatronic\nDendroenerxía: o 1º Nikola Testa de 2º ESO\nPublicado o 21 Novembro 2014 por moreiras\nAquí vos queda o 1º Nikola Testa deste curso para o alumnado de 2º. Lembrade que tedes que enviar a resposta escrita (en galego) á vosa profe, e logo explicarllo a ela de palabra. Supón un positivo para todo o que o entregue, e ademais, un punto na CompiTecno!\nA dendroenerxía, unha fonte renovable utilizada en todo o mundo, podería crecer nos próximos anos para reducir o consumo de combustibles fósiles e loitar contra a contaminación ou o cambio climático\nQue tanto por cento de enerxía proporciona?\nQue vantaxes tén?\nCon que tecnoloxía se logrou aumentar a eficiencia da calefacción por lume?\nEn que condicións pode ser considerada renovable? É conveniente retirar todos os residuos forestais?\nAs árbores baixas en lignina ou o millo con celulosas integradas son algúns exemplos de qué tipo de cultivos? Que disciplina se encarga de mellorar o seu rendemento? Cales son os máis promentedores? De que formas se poden producir?\nPor que é importante que os biocombustibles non estean destinados á alimentación?\nVentaxas do uso de microalgas como biocombustibles\nTecnoloxía Li-Fi e 1º reto Nikola Testa para 4º ESO\nPublicado o 17 Novembro 2014 por moreiras\nDo pasado 11 a 14 de novembro presentouse no instituto Fraunhofer (Munich, Alemania), o primeiro Li-Fi HotSpot que serve como prototipo para comunicación óptica sen cable para distancias menores de 10m: lograron nada menos que transmitir información a 1 Xigabit por segundo.\nCóntannos no Diario Turing que o espectro radioeléctrico está cada vez máis saturado, e que por este motivo se realizou o recente cambio de frecuencias da TDT en España, co obxetivo de liberar canais de radio para o seu uso en 4G (LTE). Pese a todo, as wifis non chegan para tanta información e dispositivos como os que actualmente se utilizan, polo que se pretende substituír estas redes polas luminarias que todos temos na casa on no traballo.\nComo funciona o Li-Fi? as luminarias baseadas en tecnoloxía LED non están encendidas de xeito continuado: aínda que non poidamos aprecialo, parpadean a alta frecuencia (máis de 1000Hz). Este parpadeo pode usarse para transmitir grandes taxas de información. Os LEDs hai anos que se utilizan como fontes de luz nas comunicacións baseadas en fibra óptica.\nO 1º Nikola Testa deste curso, alumnado de 4º:\nCales son os 4 retos que ataca a tecnoloxía Li-Fi e como mellora eses aspectos? Que relación hai entre esta tecnoloxía e o premio Nobel de Física deste ano?\n(Se tés a resposta, escríbea en galego á profe. Lembra que hai suba de nota!\nPublicado o 6 Novembro 2014 por moreiras\nBotade un vistazo ó precioso proxecto sobre o carro galego que deseñou o profesor Antonio Lomba.\nV Día da Ciencia en Galego: charla de Manuel Caeiro sobre Programación\nFoi un pracer participar na charla sobre Linguaxes de Programación que impartiu o profesor Manuel Caeiro vía streaming para todos os centros galegos (organizada polo CGNDL). Un ano máis, participamos xunto a milleiros de alumnos/as de preto de 100 centros neste V Día da Ciencia en Galego. Durante a charla, que foi gravada, utilizouse este material dixital.\nVelaiquí o alumnado de informática atento á charla:


UNHA SAFO MODERNA | IES Félix Muriel\nUNHA SAFO MODERNA\nEnviado por biblioteca o Mér, 07/05/2014 - 22:19\n“Pois en canto te vexo en fronte“\nseméllame que nin sequera Ermíona a ti\nte iguala, e compararte a loura Helena\nnon resulta estraño”\n“Eu estaba tranquila ollándote\nporque en ti acababa todo”\nMoitas noites separan a estas dúas mulleres, moitos séculos entre estes dous poemas, anos que pasan e nos fan reflexionar se realmente cambiamos tanto, se somos tan distintos ás persoas da época clásica. Ben, pois claro que somos distintos, evolucionamos, as veces tamén para ben, e seguimos sendo ó mesmo tempo iguais.\nSafo foi, para quen non a coñeza, unha muller grega da antigüidade que dedicou a súa vida á poesía. Unha muller que rompeu coas regras establecidas da súa época deixando de ser un corpo sen voz, como eran ata entón todas as mulleres, para pasar a ser unha voz forte nun corpo miúdo.\nNon foi ben aceptada, os cambios nunca se aceptan ben, pero a ela deulle igual. Creou unha escola na illa de Lesbos onde moitas mozas seguían os seus pasos e se concienciaban do seu valor como mulleres. Escribían poemas, deixaban de estar atadas para vivir na liberdade lésbica (e por lésbica enténdase habitante de Lesbos e non persoa homosexual).\nPois ben, se por algo temos que coñecer a esta muller é por ser unha das primeiras figuras femininas da literatura e unha das que máis rompeu na súa época.\nA ela coñecina certa mañá que semellaba ser igual a outra calquera, nunha clase de grego a que ambas asistiamos. Ela abriume os ollos a unha realidade ata aquel entón descoñecida para min. Unha muller nunha sociedade onde a figura feminina tiña un valor mínimo que se sobrepón a todo para facer o que quería, escribir.\nA Lupe Gómez coñecina con posterioridade, e foi case tamén un frechazo como o que sentín no seu intre con Safo, supen que algo había semellante nestas dúas mulleres e con cada creación das dúas autoras nas que me vin somerxida decatábame de que así era.\nLupe é a Safo moderna de Galiza, unha muller que séculos despois segue os pasos da Helena, unha figura que rompe, que non ten pelos na lingua, que mediante as súas creacións se sinte libre. Libre igual que Safo en Lesbos.\nDúas figuras sen ataduras á sociedade, ás que non lles importan os “que dirán?” senón que fan oídos xordos e seguen cos seus propósitos sen que ninguén lles faga cambiar de parecer nin lles poñan un pano na gorxa ou lle aten as mans para que non se expresen con liberdade.\nLupe Gómez tampouco se viu ben aceptada xa que non é o “normal” escribir como escribe ela, facer poemas nos que se diga puta no sito de meretriz ou nos que se falen de cousas naturais sen ningún tipo de prexuízo. Safo non usaba a palabra puta, pero na súa época falar do amor como o facía ela era case o mesmo.\nTamén as dúas lle dedicaron parte do seu tempo á súa terra, a eloxiala e a defendela unha ante os deuses e outra ante todos aqueles que miran con prexuízos á lingua ou á nosa terra.\nSafo e Lupe, separadas por milleiros de acontecementos e o mesmo tempo tan semellantes, mulleres comprometidas, concienciadas do que valemos, rompentes, sen cadeas que as aten a ningures, fortes, libres.\n“ Cando se espalla no peito a ira,\ná lingua que ladra en balde hai que poñerlle couto.”\n“Nunca o direi todo.\nÉ grande o abismo”\nNerea Lorenzo Rodríguez 2ºBach B


Brétemas: Con Pedro Gómez Valadés\nSempre confiei que se impoñería a sensatez, mais, como tantas outra veces (e van non sei cantas), pequei de inxenuidade e no Consello Comarcal do BNG de Vigo impuxéronse os criterios do sector máis reaccionario, ese que conduce ao BNG ao abismo da intransixencia, privando a Pedro dos seus cargos e propoñendo a súa expulsión. Se, finalmente, o vindeiro consello nacional do BNG refrenda este acordo do consello comarcal, expulsando a este militante acusado dun delito de opinión (acúsaselle de pertencer a un asociación "imperialista" e "perversionista"), o nacionalismo galego retrocedería ideoloxicamente varias décadas ("un paso adiante, outro atrás, Galicia tecendo a súa tea"). Non me imaxino que Anxo Quintana e a maioría dos membros do Consello Nacional, con toda a súa pluralidade, poidan cometer semellante erro político que sería dirimido nos tribunais.\nActualización (10-03-07): Pilar Rahola publica en Faro un artigo de apoio (titulado de forma contundente: "Caza de brujas en el BNG"), ademais dunha carta aberta a Anxo Quintana sobre a cuestión, asinada por medio cento de militantes do BNG ("Respectar as minorías para gañar a sociedade").\nPois retrocederiamos, en clave ideolóxica, máis ou menos ó período 1975-1977 e as expulsións colectivas por pertencer ós Comités Antiselectividade de Reixa ou simpatizar con Camilo Nogueira. Por certo, vaia estratexia para gañar as municipais: Vigo, caso Gómez-Valadés. Santiago, caso Portas. Quen dá máis? Despois alguén lle botará a culpa, cómo non, ós medios de comunicación...\nEn toda esta lamentable historia hai algo que nos escapa: a auténtica, literal xustificación da proposta de expulsión. Débese, supoño, a esa concepción ["as cousas do Bloque, de portas adentro"] tan desviada en casos de interese público coma o presente. Probablemente sentida sinceramente como conveniente, en certos casos pode funcionar como coartada, e este é un.\nPor certo, que é eso de "perversionista":\nE non se esqueza ademais a ben coñecida posición europeísta de Gómez Valadés, que segue sendo tema tabú en certos círculos do BNG. Aínda que non se cite, iso tería tamén algo que ver. En Auria, Monxardín e máis eu impulsamos un manifesto a favor do voto positivo no referendo da Constitución Europea (publicouno La Región e Galicia Hoxe) que asinaron 20 persoas representativas da cidade. Caiunos o anatema enriba, saben de quen? Pois do mesmo responsable do Bloque na Deputación Provincial, con artigo en La Región (ó que tamén respondimos). Velaí outra asignatura pendente do BNG...\nE non haberá un youtube desas deliberacións do consello comarcal de vigo? Deben ser pra esmendrellar coa risa... Ou pra exiliarse definitivamente.\nCando foi o da "Constitución Europea", o Bloque tivo o seu debate e houbo voces abondosas en favor do voto positivo (Esquerda Nacionalista, por exemplo) ou, polo menos, non negativo; co risco de resultar pretensioso ou errar de plano, considero que o mesmo Anxo Quintana estaría entre os últimos. A organización tomou a súa decisión e esta foi asumida por (case) todos, incluída EN. Anatemas sobran, pero democracia interna houbo, parece.\nNo tema actual, penso que unha moi grande porcentaxe da afiliación, e estimo que unha maioría dos órganos nacionais, pensan que un pro-israelí pode (se asume o ideario e política nacionalistas, debe) estar no BNG. Non é niso o Bloque unha organiación moi diferente a outras de carácter progresista, agás na maior énfase en prol do "palestinianismo", que se explica por certos trazos de carácter e o decorrer histórico do nacionalismo galego contemporáneo; para o meu ver, tales caracteres constitúen a base que sustenta e explica que o asunto Valadés chegase tan lonxe.\nXunto co feito, fundamental, de que hai un debate sen dar, e non só no BNG. Xustamente é o momento de dalo e estase dando, precisamente, no BNG. Un debate no que -estou plenamente co Arume- sobran e espero que se vaian pouco a pouco esvaíndo as posicións maniqueas e o argumento simplón. Tan simplón, por certo, como dicir a estas alturas que o BNG se deu "un verniz de modernidade". Vinte e dous anos de historia non se emborranchan cunha frase.\nPois non é tan fácil tomar unha postura. Por un lado defender a un compañeiro que ten dereito a discrepar das liñas políticas do BNG, mais por outro... Algún partido defendería a permanencia no seu partido dalguén que nega o apartheid ao povo palestiniano, o muro da vergonza, os asasinatos selectivos, o terrorismo de estado, a invasión de territorios doutros estados, a posesión de armamento nuclear, os ataques preventivos? Non estamos perante unha mera discrepancia, senón perante alguén que defende a un estado asasino. A liberdade persoal e a amplitude dun BNG plural debe chegar a tanto? Non é doado.\nEn todo caso, pode estar no bloque alguén que defende un estado ditatorial, baseado na ausencia da democracia, na prohibición da liberdade de expresión, na persecución e encarceración de homosexuais...\nDeberiamos parar a pensar cantos dos comportamentos do bloque (e "da esquerda" como apunta ese racista anónimo) teñen a súa base en pensamento ultradereitista: o himno flamenco, a expulsión de valadés... e moitos máis.\nQuen fabrica muros en territorio ocupado? Quen bombardea praias, matando nenos, en Gaza? Quen arrasa Líbano? Quen impediu que se consolidase Arafat, asediándoo na súa residencia presidencial? Quen apoiou a Hamás nos seus comezos? Quen é un Estado racista ao que se lle permite xogar en competicións europeas e cantar en Eurovisión mentres masacra a un pobo indefenso? Lembrades Sabra e Chatila? Lembrades a camisola de Oscar Pereiro "Por favor, abstéñanse de tirar mísiles"? Era Pereiro antisemita?\nX.M. Gonzalez, non, non ía por vostede. No que sí que discrepo con vostede é en que eu sí creo que, por desgraza, todo este tempo só valeu para darnos un "barniza de modernidade".


O ciclo en aberto 'Carteleira G' propón a partir deste xoves un pack de catro películas que evocan o verán | Información corporativa da CRTVG | CRTVG\nO ciclo en aberto 'Carteleira G' propón a partir deste xoves un pack de catro películas que evocan o verán\nOs usuarios da web crtvg.gal poderán ver durante unha semana os filmes ‘Días azuis’, ‘Pradolongo’, ‘Vilamor’ e ‘O tesouro’\nSantiago, 20.05.2020.- O verán é un recurso moi expresivo e un escenario moi usado pola literatura e o cinema para falar sobre a vida exultante, os amores intensos e o paso do tempo. A web da CRTVG ofrecerá desde este xoves, no ciclo en aberto ‘Carteleira G’, unha versión cinematográfica do estío, que estes días semella que chega adiantado, evocándoo con catro títulos tirados da filmoteca da Televisión de Galicia.\nO primeiro deles é ‘Días azuis’ (Miguel Santesmeses, 2006), unha comedia agridoce sobre a perda do mundo feliz da mocidade. Conta a historia de tres irmáns que teñen que vender a casa onde veranearon desde nenos. Coa venda, ese verán morren tamén mil recordos e amores. Aos madrileños Miguel Santesmases (director) e Martín Casariego (guionista) únenlles fortes vínculos sentimentais con Galicia. Rodaron na bisbarra ferrolá, con Óscar Jaenada, Javier Pereira e Javier Ríos como os tres irmáns e María Castro, Celia Freijeiro, Marta Larralde, Cristina Castaño e Sara Casasnovas completando o elenco.\nTamén forman parte do ciclo desta semana dúas películas do director Ignacio Vilar, que utiliza o verán para falar da perda da inocencia en dous títulos que tiveron moito éxito nos cines e que conqueriron altas cotas de audiencia na TVG. ‘Pradolongo’ (2006) conta a historia de traizón da amizade de tres mozos, amigos desde a infancia que no último verán da súa mocidade, antes de enfrontarse ao mundo adulto, rachan coas súas promesas de camaradería eterna. Rubén Riós, Tamara Canosa e Roberto Porto dan vida aos rapaces. A película tivo case 200.000 espectadores na súa primeira emisión na Televisión de Galicia.\nOutra longametraxe de Vilar que se poderá ver estes días en ‘Carteleira G’ é ‘Vilamor’ (2012), unha historia de amor entre un seminarista (Rubén Riós, de novo) e unha rapaza (Sabela Arán) dunha comuna hippy asentada na montaña lucense, fronte á incomprensión dos paisanos.\nCompleta este ciclo dedicado ao verán a película ‘O tesouro’ (Manuel Martín Cuenca, 2007), unha fermosa, e non exenta de humor, adaptación de ‘A illa do tesouro’ de Stevenson e tamén doutras historias de piratas (‘Moonfleet’) trasladadas ao marco do Barqueiro e no tempo actual. Aquí o Long John Silver é un mariñeiro dedicado ao tráfico de estupefacientes que ten que dar refuxio estival a un rapaz orfo de 17 anos, fillo do seu mellor amigo. A traizón da amizade, entre un rapaz e un adulto que é unha figura paterna, a perda da inocencia e a melancolía pola perda do paraíso -tamén representado no verán- enchen de beleza unha película pouco coñecida, producida por Vaca Films e interpretada por Antonio de la Torre, Julio Soler, Paula Charlín, Antonio Durán ‘Morris’ e Xulio Abonjo.


Nas últimas dúas décadas o concello de Ames experimentou un forte incremento poboacional, tanto nos núcleos urbanos do Milladoiro e Bertamiráns como nas parroquias, especialmente as situadas no sur do municipio: Biduído, Bugallido, Ortoño, Ames e Cobas, así como o desenvolvemento e consolidación de diversas urbanizacións. Todo iso, unido á proximidade coa capital de Galicia, supón un importante proceso de transformación dos asentamentos, os espazos públicos, os fluxos, as conexións e os desprazamentos entre núcleos dentro e fóra do propio termo municipal.\nEsta será a primeira vez que Ames terá un Plan de mobilidade, peza indispensable para a reordenación do tráfico e o desenvolvemento urbano dos núcleos. A implementación de rúas de dirección única e novos espazos de aparcamento serán aspectos importantes a salientar no plan a redactar. O Concello espera ter no 2021 o novo Plan que lle permita actuar sobre a liña do transporte de viaxeiros, xa que o mesmo plan deberá incluír un estudo sobre a posible implantación dun sistema de transporte municipal sostenible entre Bertamiráns e O Milladoiro; así como un sistema de transporte a demanda para conectar o rural cos principais núcleos do concello de Ames.\nEste proxecto enmárcase dentro do Plan Impulsa Ames, cofinanciado pola Unión Europea, a través do FEDER no marco do Programa Operativo Plurirrexional de España 2014-2020. O servizo de redacción do PEMUS está incluído dentro do Obxectivo Temático 4 de Cambio climático, da EDUSI Impulsa Ames, dirixido a “Favorecer o paso a unha economía de baixo nivel de emisión de carbono en todos os sectores”. Concretamente enmárcase na liña de actución número 4: programa de mellora integral da mobilidade e a conectividade por transporte público.\nO plan de mobilidade integral e sostible que a empresa IPLAN Movilidad SL terá que elaborar para Ames debe responder a varios obxectivos estratéxicos. Por unha banda terá que favorecer a integración e o acceso aos servizos en igualdade de condicións de todas as persoas que residen no concello e terá que minimizar as diferenzas entre os distintos entornos. Ademais haberá de dar solucións orientadas tanto á redución do consumo enerxético e da pegada de carbono do municipio, buscando a eficiencia tanto nos desprazamentos, a través dun funcionamento estrutural da área urbana menos monocéntrico, como na xestión enerxética das infraestruturas e os equipamentos públicos.\nOs obxectivos que se pretenden acadar con este contrato, son, entre outros, a redución de emisións acústicas e gases contaminantes, a racionalización do uso do automóbil privado e sosego do tráfico, a racionalización do transporte público e a precedencia de implantación de novas liñas, a implantación de alternativas de transporte viables, a potenciación de formas de mobilidade sostibles de peóns e bicicletas coa conseguinte mellora de seguridade, así como o estudio das áreas de aparcamento.\nO contrato implica, en definitiva, a elaboración dun documento de referencia orientado a desenvolver políticas de mobilidade que reduzan emisións e que potencien o uso de formas de transporte máis sostibles, socialmente útiles, medio ambientalmente axeitadas e economicamente sostibles. Haberá de terse en conta a mellora da mobilidade e accesibilidade de forma eficiente e sostible nos núcleos urbanos e na conexión destes cos demais núcleos de poboación do municipio.\nO plan crearase en base aos criterios e orientacións que determina a lei e as directrices de orde superior e tomará como referencia outros documentos estratéxicos e de planificación que interveñen sobre algún aspectos relativos á mobilidade, como o Plan de Ordenación Municipal do Concello de Ames. Para a elaboración do PMUS contémplanse os traballos distribuídos en varias fases fases que abranguen desde a recollida e clasificación da información para elaborar un análise de diagnóstico, a participación cidadá e a verificación dos problemas detectados até a elaboración definitiva do plan e as accións de difusión.


Un estudo sitúa a Xirona como a provincia española onde mellor se vive | Consumer\nUn estudo sitúa a Xirona como a provincia española onde mellor se vive\nEn polo contrario estarían Conca, Lugo e Zamora\nSegundo os datos aparecidos no anuario da Caixa, Xirona é a provincia española con maior calidade de vida. O seu índice de benestar social alcanza a cualificación 10 e supera á media española nun 40%, grazas aos niveis de renda e educación, atención sanitaria, cultura e lecer, emprego, seguridade cidadá e ambiental de que gozan os seus habitantes. No extremo oposto, os residentes en Cuenca, Lugo e Zamora atópanse nunha situación un 75% inferior á media, por mor do seu menor acceso á instrución, dotación de infraestruturas e oferta comercial, así como do menor equipamento e vivenda de que dispoñen.\nNavarra perde o liderado que alcanzou o ano anterior no novo anuario social da Caixa, presentado onte en Madrid, e colócase nunha segunda posición, compartida con Baleares, Barcelona e Madrid. Aínda que mantén una excelente puntuación en renda, saúde, servizos sanitarios, educación, cultura e lecer e emprego, a comunidade foral mostra as peores condicións de traballo de España e é o segundo peor territorio polo seu nivel de seguridade cidadá.\nA segunda edición deste traballo xa procesa máis de medio millón de datos dos 3.153 municipios que superan os 1.000 habitantes e nos que reside o 93% da poboación. Incorporáronse 91 indicadores municipais novos e outros 41 provinciais.\nA comparación destes datos ratifica que Navarra, Cantabria, Biscaia, Guipúzcoa e Asturias (a cornixa, algo ampliada) teñen a maior proporción de lectores de xornais. Tamén permite establecer novas relacións, como a relación inversa entre a idade media dunha poboación e a penetración do teléfono móbil. En Galicia e Castela- A Mancha dáse a menor proporción de celulares, e a máis alta, en Baleares.\nEste ano é posible coñecer, ademais, o detalle das características que permiten a unha provincia escalar postos no indicador de benestar social. E é que ningunha delas é boa en todo e paira todo”.\nAsí ocorre que Cuenca, no máis baixo rango de benestar social ten a mellor puntuación polas súas condicións de traballo e convivencia e participación social. Os autores do informe decidiron separar nesta edición os indicadores de emprego (ocupación e actividade) das condicións de traballo (incidencia do emprego precario, enfermidades e accidentes de traballo) por entender que en sociedades avanzadas, como a española, “a poboación en idade de traballar non só pode demandar un posto de traballo, senón tamén dignidade, seguridade e estabilidade no seu exercicio”.\nOcupar un bo nivel no ranking de benestar tamén é compatible con outras disfuncións. Josep Vilarasau, presidente da Caixa, puxo de manifesto na presentación datos como o mal índice de saúde que presentan Tiroteares e Cataluña, fronte ao liderado que neste indicador mostran provincias menos ricas, como Badaxoz e Cantabria.\nPero non todas as condicións analizadas teñen igual peso á hora de medir o benestar social. Pola escasa disparidade entre unhas e outras provincias ou pola menor concreción de certos datos, os indicadores de contorna e clima, saúde e condicións de traballo son os que se toman en conta en menor medida, fronte á máxima importancia que se concede ao nivel de renda e de instrución, o acceso á cultura e o lecer, a dotación de vivendas ou equipamento e o emprego.\ncalidade Gerona-gl vida


O Concello de Burela decidirá nun pleno as alegacións ao trazado da autovía Barreiros San Cibrao |\nHome Actualidade O Concello de Burela decidirá nun pleno as alegacións ao trazado da autovía Barreiros San Cibrao\nBURELA (FNC) .- O luns 27 de xullo no pleno ordinario que se celebrará no Concello de Burela a partires das oito da tarde someteranse a aprobación as alegacións que se presentarán diante do Ministerio de Fomento solicitando o cambio de trazado para a autovía Barreiros-San Cibrao. O alcalde, Alfredo Llano, insiste na necesidade de que “ese corredor pase o máis ó sur posible do noso concello e que non dañe a nosa estrutura de crecemento”. O rexedor sinala que “OTEA, a empresa que contratamos para elaborar o plan xeral, tamén fixo un informe moi completo e no que se demostra que a mellor opción desde os puntos de vista medioambiental e económico é a que debe ir ó sur de Burela, porque é a que menos lle afecta ao noso concello e garda certa coherencia, certa cohesión co resto do trazado. Este informe de OTEA terémolo en conta para enviar as nosas alegacións, aquí van recollidas tamén as aportacións realizadas por veciños e outros colectivos que apoian as nosas demandas”.\nMañá xoves haberá unha nova xuntanza ás oito da tarde para consensuar as alegacións definitivas que se someterán a aprobación no pleno do luns “e para que aqueles que queiran aportar algunha cousa máis teñan a súa oportunidade. O documento conxunto que enviaremos a Fomento será suficiente para que se teñan en conta as nosas peticións”.\nNa sesión plenario do luns tamén se someterá a aprobación definitiva a conta xeral do exercizo de 2008.\nTags: autovíabarreirosBurelasan cibrao\nActo do BNG de Viveiro “arredor do Día da Patria” co lema “Movámonos polo noso idioma, polo emprego!”


Historia | Opegal\nA nosa historia é a túa historia\nOfrecendo servizos dende 1991\nOpegal é unha operadora de telecomunicacións de ámbito local nacida no ano 1991. Somos o primeiro operador que instalou unha rede de cable de banda ancha en Galicia, clasificado como operador de “Cable Histórico” debido ao noso carácter pioneiro en este sector.\nCompetimos con calquera multinacional do sector utilizando tecnoloxía e infraestructura propia para dar servizos de Internet, Telefonía Fixa e Móbil así como TV por cable e Streaming/OTT. Isto proporciónanos plena independencia e achéganos máis ao cliente, proporcinándolle ao mesmo unha atención e solucións máis personalizadas e próximas.\nFacemos todo isto cunha plena confianza no noso proxecto, do noso futuro e o potencial do mercado galego, baseado nun servizo de telecomunicacións personalizado e máis económico grazas a nosa proximidade ao cliente.\nA que esperas para conectarte con nos!


Plan de continxencia 1.Modificacións nos contidos Non se modificarán os contidos, pois son básicos para a formación dun Graduado en Bioloxía 2. Metodoloxías Ao tratarse dunha materia do primeiro cuadrimestre pódense dar dúas situacións: A- Docencia híbrida, si o acceso á Facultade estivera restrinxido en horario ou aforo. Nese caso habería una combinación de docencia presencial e on-line. Este é o método previsto na Facultade para o primeiro cuadrimestre. B- Non presencial, si o acceso á Facultade estivera totalmente prohibido nese cuatrimestre. Nese caso a docencia sería totalmente non presencial *Metodoloxías docentes que se manteñen *Metodoloxías docentes que se modifican. No caso A as clases maxistrais impartiríanse de xeito presencial rotatorio (aforo presencial limitado) e ao tempo a clase retransmitiríase on-line con Teams. No caso das prácticas, se o aforo máximo do laboratorio non permite a presencialidade total, parte das prácticas se impartirían on-line con materiais ad hoc xerados polos profesores. No caso A os Grupos reducidos serían presenciais. No caso B, clases maxistrais, prácticas e grupos reducidos desenvolveríanse totalmente on-line. 3. Mecanismos de atención personalizada ao alumnado Correo electrónico, titorías por Teams e foros en Moodle, con atención diaria no caso do correo electrónico e foros, e previa petición do alumnado no caso das titorías por Teams. 4. Modificacións na avaliación No caso A, presencial. No caso B avaliación on-line (Moodle e outras ferramentas institucionais). *Observacións de avaliación: 5. Modificacións da bibliografía ou webgrafía En ambos casos se fose posible libros alternativos e/ou adicionais en formato electrónico aos que se puidera ter acceso dende o inicio dese cuatrimestre (condicionado a que se publiquen en aberto nos vindeiros meses ou haxa suscripción institucional), e en calquera caso materiais adicionais ad hoc xerados polos profesores.


Pasa a disposición xudicial no Porriño o suposto autor do crime de Salceda de Caselas | Noticias de Galicia | CRTVG\nPublicado o 10/06/2019 14:53\nEsta mañá pasou a disposición xudicial o suposto autor da morte a coiteladas do mozo marroquí de Salceda de Caselas.\nÁs once menos dez da mañá, nun coche camuflado da Garda Civil, chegaba aos xulgados do Porriño o único detido como presunto autor do acoitelamento mortal en Salceda de Caselas. Escoltado por varios axentes, coa cara descuberta e esposado, entrou en dependencias xudicias para prestar declaración no xulgado de instrución número un, encargado do caso. O detido ten 29 anos e non conta con antecedentes penais. Coñecido, pola súa nacionalidade, polo alcume de o Alemán, foi arrestado o sábado á primeira hora da tarde cando chegaba de traballar ao seu domicilio en Salceda. Vivenda á que despois foi trasladado para participar nun rexistro probablemente na procura da arma do crime.\nOs feitos aconteceron na madrugada do sábado nas inmediacións dunha zona de ocio. O falecido é un mozo de 24 anos veciño de Tui pero moi coñecido en Salceda de Caselas, onde traballaba en locais de hostalería. A vítima recibiu tres coiteladas que resultaron mortais e o seu presunto agresor fugouse. A investigación está aberta e non transcenderon máis datos das circunstancias nas que se produciu o asasinato.\nNo momento de redactar esta infomación, o detido continuaba declarando ante a maxistrada encargada do caso. Centos de persoas participaron nas últimas horas nunha concentración en memoria do falecido e en apoio á súa familia. Está previsto que o seu cadáver sexa repatriado a Marrocos para poder ser soterrado no país natal dos seus pais.


Created: 14 Novembro 2014 14 Novembro 2014\nO Porteño do Roski foi o único que sacou algo positivo acadando un empate a dous tantos no campo da Grixa ante o Cabana nun partido tolo, de ida e volta, onde os ataques predominaron sobre as defensas e a media hora de xogo o resultado era xa de empate a dous goles. Roi e Caamaño, foron os goleadoros do Porteño que suma deste xeito un novo punto que o manten nos postos tranquilos da clasificación.\nPeor sorte tivo o Camelle de varu, pois debido a gran cantidade de baixas que ten o conxunto Camellán, tivo que comezar o encontro con tan só 10 homes xa que debido a motivos laborais, Tedín chegaba para completar o once cando xa ían transcurridos 25 minutos de partido e iso ante o todopoderoso Zas, e un lastre moi grande e o Zas levouse o partido a pesar de que o Camelle nunca se dou por vencido. Valiña foi o goleador do Camelle.\nO Camariñas de Gerpe tamén caeu con contundencia ante o Baiñas por tres goles a cero. Un Camariñas plagado de xuvenís debido a gran cantidade de baixas que ten o conxunto que preside Vicente Carril, intentouno todo para sacar algo positivo pero o traballo realizado non tivo os froitos desexados.\nDespois de dez xornadas disputadas, o Porteño está situado no décimo posto da clasificación con 14 puntos, mentres que o Camariñas é cuarto pola cola con 8 puntos e o Camelle penúltimo con 4 puntos. A vindeira xornada o Porteño visitará ao Seaia, o Camelle rendiralle visita ao Cabana, mentres que o Camariñas recibirá no Hermanas Patiño ao Ponteceso.\nNa liga xuvenil, o Camariñas goleou ao Malpica por seis goles a un mentres que o Porteño gañoulle ao Zas a domicilio por cero goles a un. A próxima xornada Haberá derbi entre Porteño e Camariñas có segundo posto en xogo.\nNo correspondente a liga cadete, As Baleas de Vi viña de recibir un dos maiores atracas habidos e por haber no mundo do fútbol, un atraco a man armana no que un colexiado actuando con maldade, fixo que As Baleas caera en Cee por 4 goles a 3, traendo consigo un amplio parte de sancións debido a como era lóxico, as protestas dos nosos que se viron impotentes ante tal actuación do trencilla. Parece que na mente dos nosos ainda estaba dito partido e As Baleas caeu no Hermanas Patiño ante o Fisterra por un gol a cinco. Toca pasar páxina e pensar en vindeiros compromisos ligueiros, onde na próxima xornada, As Baleas xogarán en Esteiro ante a Esteirana.\nPorteño vs FC Camariñas XUV.\nFC Camariñas vs SD Ponteceso


Xuventudes Socialistas recada máis de 2500 euros para as vítimas do tifón de Filipinas - PSdeG-PSOE\nInicio Xuventudes Socialistas Xuventudes Socialistas recada máis de 2500 euros para as vítimas do tifón de Filipinas\n23.12.2013 32641281A Filipinas, XSG 0\nOs mozos e mozas socialistas remataron a súa campaña SOS Filipinas que consistiu na venda benéfica de chocolatinas en diferentes vilas e cidades de Galicia\nO Secretario Xeral, Aitor Bouza, reivindicou “a solidariedade propia do socialismo que se ve ampliada, se cabe, nestas datas tan sinaladas que debe servir de ferramenta para solucionar a situación catastrófica do pobo filipino”\nAs Xuventudes Socialistas de Galicia (XSG) concluíron a súa campaña SOS Filipinas a través da cal venderon máis de 1200 chocolatinas neste mes de decembro. O importe das vendas, que ascende a máis de 2500 euros, será destinado integramente á restauración de Filipinas despois do tifón que esnaquizou a zona hai case dous meses.\nBouza indicou que “para tratar de reducir esta situación de gravidade é fundamental a colaboración de todos”. “Agardamos que outros colectivos como o noso fagan as súas aportacións para salvagardar as necesidades despois de padecer o mal de non ter auga potable, comida, medicinas, tendas para dar acubillo á poboación, limpeza dos cascallos e comunicacións”.\nDende a Organización indicaron que “a venda realizouse a través dos compañeiros e compañeiras das diferentes Agrupacións Municipais que distribuíron as chocolatinas en diferentes cidades e vilas ao longo deste mes de decembro”.\nOs mozos e mozas socialistas remataron amosándose satisfeitos co resultado da venda e explicando que “esta campaña en coordinación coas JSE pode realizarse grazas á colaboración coa Alianza pola Solidariedade”. “Toda a cooperación nestes momentos é fundamental para paliar unha catástrofe tan grave”.\nArtigo anterior\tOs alcaldes do PSdeG, no centenar de rexedores que anuncian mobilizacións se Feijóo non responde á oferta de diálogo para retirar a suba do canon e buscar unha alternativa a Sogama Artigo seguinte\tSoneira censura que Feijóo se negue a comparecer polas súas viaxes ao exterior e o Goberno se limite a enumeralas


A Xunta, o Concello de Santiago e Down Galicia apostan pola inclusión social no marco do Día Mundial da Síndrome de Down – Terras do Anllóns\nA Xunta, o Concello de Santiago e Down Galicia apostan pola inclusión social no marco do Día Mundial da Síndrome de Down\nO conselleiro de Política Social e o alcalde de Santaigo de Compostela celebraron hoxe con Down Galicia o Día Mundial do Síndrome de Down / Xunta de Galicia\nData: 21 Marzo, 2018Autor: Redacción\nO conselleiro de Política Social, José Manuel Rey Varela e o alcalde de Compostela Martiño Noriega, acompañaron este mércores á Federación Down Galicia na conmemoración do Día mundial da Síndrome de Down, nun acto celebrado en Santiago e no que o titular autonómico fixo fincapé na importancia da inclusión real e efectiva destas persoas.\nDurante a súa intervención, Rey Varela destacou que con esta celebración “buscamos dar visibilidade e aumentar a concienciación pública con respecto á Síndrome de Down”. “Estamos a falar de persoas que fan valiosas contribucións á nosa sociedade e das que temos moito que aprender”, engadiu o conselleiro. Nesta liña apuntou que desde o Goberno autonómico “loitamos pola eliminación de todo tipo de barreiras e apoiamos que, na nosa sociedade, cada un se diferencia polo que é e polo que fai, non pola súa aparencia ou polo seu cociente intelectual”.\nO conselleiro de Política Social rematou a súa intervención felicitando aos premiados na VII edición dos premios Down Compostela e agradecendo o “encomiable labor que realiza Down Galicia en prol das persoas que precisan dos seus servizos e das familias destas”.\nCómpre destacar que Down Galicia desenvolve servizos de promoción da autonomía persoal das persoas con Síndrome de Down nas áreas de atención temperá, inclusión educativa, formación e emprego, vida adulta e independente e área transversal que conta con programas de apoio familiar, de comunicación e de sensibilización social entre outros.\nAnterior Artigo anterior: Cabana de Bergantiños acollerá en verán o II Symposium Internacional SCA36\nSeguinte Artigo Seguinte: O alcalde de Coristanco expedienta á secretaria municipal por unha suposta falta leve


Variedades locais e gastronomía\nEn terceiro lugar, os representantes das Cooperativas de Consumo Responsable (Zocamiñocada Coruña, A Cova da Terra, de Lugo, e A Xoaniña, de Ferrol) explicaron como funcionan estes grupos de Consumo, baseados en novas formas de comercialización agroalimentaria co obxecto de potenciar as producións ecolóxicas, respectuosas co medio ambiente e co carácter principal da proximidade do produto ás áreas de consumo.\nCon este relatorio abriuse un interesante debate sobre a posición e o protagonismo que teñen os consumidores á hora de influenciar na calidade e na procedencia da oferta de produtos agroalimentarios e falouse sobre a necesidade de sensibilizar á poboación en xeral e aos produtores en particular á hora de xerar e posibilitar fórmulas de consumo máis responsables, dando un protagonismo especial ás feiras e mercados.\nComo parte destacada desta xornada preparouse unha degustación dos produtos obtidos das parcelas demostrativas postas en marcha durante este ano 2011, así como outros produtos agroalimentarios do territorio. Esta degustación presentouse como clave para dar a coñecer as variedades cultivadas polos produtores entre restauradores, formadores, consumidores e público en xeral e foi un gran éxito de afluencia e aceptación de todos os produtos saboreados. Os produtos das parcelas demostrativas que se degustaron son: tomates (Negro de Santiago, Avoa de Osedo), pementos (Arnoia, Grande do Couto, Mougán, Oimbra, Punxín), cebolas (Betanzos, Ribadeo, Vilagarcía), repolo de Betanzos e a pataca Fina de Carballo. O GDR Bergantiños achegou a esta cata os produtos desenvolvidos nos campos experimentais de Tomate Negro de Santiago, pementos de Arnoia e Punxín e pataca Fina.


O entrudio de Manzaneda: tradición intacta nas alturas - SOCIAL - Sermos Galiza - Diario de intereses galegos\nTamara Martínez Pastoriza 11 Febreiro 2018 17:21 h.\nentrudio Manzaneda nas entroido especial\nNo concello de Manzaneda celébranse até tres fulións procedentes das parroquias de San Martiño, Cesures e Mourela Pra Cá. Grazas ao illamento natural da zona, a tradición mantívose “pura”, “a diferenza dos lugares máis grandes, que actualmente están moi masificados”, sinala o concelleiro de Turismo, Daniel Domínguez. Para o edil, que leva vivindo a maxia do “entrudio” –como é coñecido na zona- desde neno, “é algo hipnótico, hai que vivilo e meterse dentro del”. “Como diría un amigo meu, mestre no Instituto de Trives, entras en trance”, conta entusiasmado.\n“En Manzaneda, xuntámonos os dunha zona para visitar outro lugar co fulión, que basicamente é unha comitiva de xente tocando bombos e todo tipo de aparellos agrícolas. A mázcara, o noso personaxe típico, vai diante bailando ao ritmo da música”. Estes grupos de mázcaras estabelecen un percorrido dunhas parroquias a outras, bailando ao ritmo dos bombos, axadas, gadañas e cornas.\nAs mázcaras, que visten cun gran pucho ataviado con cintas e adornos de distintas cores, destacan tamén polas súas polainas brancas con puntillas e o característico mantón floreado, que leva pendurados lazos nos ombreiros. Xunto co seu cinto de chocallas e o bastón na man, as mázcaras de Manzaneda simbolizan a entrada da primavera e marcan a pauta do fulión, sempre coa axuda do toureiro. “Non é a figura da praza de touros, o noso toureiro agarra o touro dun corno, que colle cariñosamente toda persoa que non participa no fulión ou que non está disfrazada. Faino para metelos no ambiente e abrir paso entre a multitude”, subliña o concelleiro.\nEstes fulións, que durante o entroido visitan cada aldea de Manzaneda, piden permiso antes de entrar nos lugares “como unha especie de ritual”, explica Daniel Domínguez. “Cando entras, vas bailando as mázcaras polos camiños e en todas as casas convidan a algo de bebida e de pinchar. É o convite que fai a xente e ofrecen o mellor que teñen na casa”. Aínda que tamén hai visitas pola tarde, estes fulións celébranse tradicionalmente durante a noite.\n“Son as únicas máscaras de Galiza que bailan arredor do seu propio eixo”\nDestacábel das mázcaras é tamén o seu baile. Segundo o edil, “son as únicas máscaras de Galiza que bailan arredor do seu propio eixo”.“Aquí temos un dito popular que di que se unha mázcara baila ben, debe facelo sobre a base dunha tega”, unha unidade de medida tradicional galega empregada para medir o gran.\nO día máis importante desta celebración é o martes de entroido, cumio dos festexos e motivo de reunión de todos os fulións de Manzaneda. “Xuntámonos todos nunha comida popular con produtos típicos da zona: chourizo, carne ao caldeiro, bica... Chegamos a ser nove mil persoas”. Nesta “fuliada”, xúntase toda a veciñanza e fanse distintas representacións teatrais do acontecer nese ano, “sempre con humor, picardía e moita retranca”, explica o concelleiro. Ese día o fulión segue a andar até as doce da noite.\nEste ano Manzaneda recuperará un personaxe perdido\nEste ano o pobo tenta recuperar un personaxe perdido hai case vinte anos: “Era un boneco grande que se levaba dunha aldea a outra, acompañado duns versos meténdose coa xente do outro pobo. Podía haber varios: Os de Vilela levábanllo aos de Requeixo, que o atopaban dentro do campanario… Iso perdeuse e ímolo recuperar este ano”, afirma Daniel Domínguez, quen asegura o compromiso total do concello de Manzaneda coa súa tradición.


15 MAGNÍFICAS IDEAS DE VODA DE PANTONE QUE TRAERÁN TODA A VERDURA - ESTILO DE VIDA - 2019\n15 Magníficas ideas de voda de Pantone que traerán toda a verdura\nClub Das Mulleres Da Moda Estilo De Vida 2019 15 Magníficas ideas de voda de Pantone que traerán toda a verdura\nDo Periods Actually Make Women Moody? Ft. iiSuperwomanii (Xaneiro 2019).\nPódese pensar a si mesmo: "Deixar comezar a caza de paleta de cores de matrimonio! "Mentres se senta para a súa primeira sesión de borracheira de Pinterest, inmediatamente despois de que se comprometa. Ao redor de 10 minutos, decátase de que hai só wayyy demasiadas cores para elixir. Cando pensa en coordinar tres ou catro delas xuntas, o pánico fixa. En lugar de arruinar o cerebro intentando chegar á combinación de cores perfecta, só fará diferentes tons de verde, porque o verde frondoso é * super * en tendencia. Na tendencia ten razón. O verde é tan quente, está asumiendo a escena do matrimonio agora mesmo - arcos, bouquets, lazos - a lista segue e segue. Todo o mundo vai verde.\n1. Woodpie Headpiece : Esta noiva sabe exactamente o que está facendo. Entre o vestiario de encaixe boho, o buque de cores neutras, a cabeza e o fondo de madeira, esta voda ten verde en todos os lugares correctos. (a través de Jess Petrie / Gris Likes Weddings)\n2. Configuración de lugar verde : Para levar a cabo o seu tema verde Pantone, é importante que os clientes vexan a cor constantemente durante toda a noite. Todas as tonalidades diferentes aquí coas cubertas de ouro son a perfección. (a través de Conforti Photography / Mod Wedding)\n3. Sillas de pasaxe decorativas : Primeiro de todo, estas cadeiras son super lindas, polo que non precisan unha tonelada de luces extra, pero o toque de verde e branco é xusto. Isto fai que sexa un curro sinxelo que che permita (a noiva) brilla. (a través de Kate Holstein / Once Wed)\n4. Rustic Tablescape : Ah, seguro que nos encantará unha boa cunca de cobre, polo que debemos sinalar como son os cool que se mesturan cun corredor de mesa de bosque de gran tamaño. Esta configuración é casual, pero definitivamente aínda di: "Este é o día do teu casamento. "(A través de Maro Sanchez / Rock My Wedding)\n5. Decor de mesa de gran tamaño : Se realmente está a buscar unha mirada de verduras mixtas, esta é a decoración da materia por ti. Ten moita textura coas distintas combinacións de follas e fai as súas mellores cadeiras de mesa. (a través de Fanton Photography / Rock My Wedding)\n6. Elegantes Suculentas : as suculentas son un tipo de categoría propia e aínda están moi en tendencia. Ademais, son verdes! Entón eles van marabillosas cunha recepción temática verde. (a través de Kim e Niki / Style Me Pretty)\n7. Todos os ramos nupciales verdes : Nestes días, consideramos o noso animal de espírito eucalipto, polo que un buque feito principalmente por ela grita o noso nome. Xunto co cardo e as suculentas, este bouquet recibe un A + no departamento de beleza. (a través de Kristen Weaver Photography / Ruffled Blog)\n8. Unha recepción verde : A beleza de ter unha voda ao aire libre no verán e ter un esquema de cores de verdes é a herba ea vida da planta circundante realmente axudar.A decoración da mesa da noiva é fermosa, pero é a sede que realmente está a chamar. (a través de Gina e Ryan Photography / Ruffled Blog)\n9. Invitacións de temática verde : A rama de olivo é outro clásico de verde que adoramos. Realmente está a traballar nesta invitación cadrada e deixa que os hóspedes saiban que a súa voda será unha aventura externa. (a través de Laura Nelson Photography / Mod Wedding)\n10. Bold Table Runner : Esta noiva engadiu un toque de cor ao seu corredor de mesa verde pesado e definitivamente funciona. Continuar esta ruta en vez de usar centros centrais máis tradicionais tamén foi moi pertida, polo que, entre o corredor verde eo corredor, a súa recepción será un evento moi elegante. (a través de Jessie Schultz Photography / Weddings Junebug)\n11. Velas de menta : estamos a mesturar un pouco máis cun verde máis verde no canto do verde do bosque que estivemos vendo moito. As velas coloreadas teñen a certeza de ter un momento neste momento e a nova sombra verde ofrece un toque de personalidade. (a través de Cojo Photo / Mod Wedding)\n12. Centros de mesa extra-negra e frondosa : Esta peza central era para unha voda de Hawai en Hawai, polo que cremos que esta decoración de mesa extra-superior e frondosa está perfectamente marcada. Simplemente mire todos os tons diferentes de verde - é fabuloso. (a través de Maui Maka Photography / Bridal Musings)\n13. Un toque de cobre : os terrarios de cobre só fan esta configuración de táboa. Quizais poidan ata actuar como agasallos para os seus convidados? Tome notas, porén: verde e cobre, funcionan. (a través de Sarah Street Photography / My Wedding)\n14. Unha estación de postre verde : agora isto é o que chamamos postre. Esta é unha estación de sobremesa absolutamente caprichosa. Eses macarons parecen que están directamente fóra dunha panadería de París, eo feito de que son verdes faino tan pertido. (a través de Birds of a Feather / Style Me Pretty)\n15. Vestido de dama verde : se realmente quere ir todo ao tema verde, entón o vestido verde de dama de honor é o camiño a percorrer. Para tonificar un pouco, porén, mesturándose nalgúns brancos e cor aos teus arreglos florales equilibramos todo. (a través de Ashley Caroline Photography / Style Me Pretty)\nQueres máis inspiración do matrimonio? Síguenos en Pinterest!


centro anexo a LinkiaFP\nFormación Profesional EUROAULA\nEuroaula, Escola Universitaria de Turismo, é unha institución fundada en 1987 e especializada en formación turística. Entre a súa oferta formativa ofrece o Grao en Turismo, Máster e estudos postuniversitarios en turismo plenamente recoñecidos. Ademais, a institución tamén imparte ciclos formativos de nivel superior en modalidade presencial e en liña como centro adscrito a Linkia FP.\nEuroaula é unha institución educativa especializada en turismo con vocación de innovación pedagóxica, formando futuros profesionais do sector turístico co uso de coñecementos teóricos e o estudo de casos reais.\nA súa ampla experiencia docente acredítaos como líderes na formación de profesionais, poñendo a disposición dos seus estudantes as ferramentas necesarias para adquirir os coñecementos necesarios para a súa formación e desenvolvemento persoal, preparándoos para un mercado laboral competitivo e en constante evolución.\nTODAS Ver todos los cursos Transporte e mantemento de vehículos Servizos socioculturais e á comunidade Saúde Informática e Comunicacións Hostalería e Turismo Comercio e márketing Administración e xestión de empresas\nNon hai resultados para os filtros aplicados. Por iso vos amosamos todos os cursos.\nCiclos formativos presenciais en EUROAULA\nXestión de Aloxamentos Turísticos CFGS\nAxencias de viaxes e xestión de eventos CFGS\nCFGS Marketing e Publicidade\nGuía, información e asistencia turística do CFGS\nResolución de autorización de ciclos a distancia do Centro Euroaula


Caballito de hocico largo-2 - VigoZoo\nCABALIÑO DE FOCIÑO LONGO\nOs cabaliños de mar son curiosos peixes de corpo comprimido lateralmente, que non posúen espiñas, senón aneis óseos que forman unha especie de armadura que lle dá rixidez ao corpo. Non posúen aleta caudal nin ventral, pero si unha cola prénsil que se pode enrolar nos talos mariños. Talvez a característica máis destacable da bioloxía dos cabaliños de mar, é que son os machos, e non as femias, os que quedan preñados. Cando maduran, os machos desenvolven unha bolsa no ventre coñecida como “bolsa de cría”, na que a femia introduce os ovos no momento da reprodución.\nNesta especie o macho pode levar os ovos dunha ou varias femias. A incubación dura entre 3 e 5 semanas. Durante o parto o macho aférrase pola cola a unha rama e mediante numerosas contraccións expulsa as pequenas crías, que teñen unha forma similar aos adultos. É un proceso moi doloroso, tras o cal o macho queda exhausto. As crías durante os primeiros días poden entrar de novo na bolsa cando hai perigo.\nEste cabaliño de mar pode alcanzar os 15 ou 20 cm de lonxitude. A característica que lle dá o nome é un fociño longo e tubular, de maior tamaño que o doutras especies. Outra característica que o diferencia é a presenza de filamentos alongados na cabeza, chamados “cirros”, moi característicos. Estes filamentos axúdano a mimetizarse coas algas ou plantas entre as que vive. A súa coloración é entre marrón e negra, algo verdosa, avermellada ou amarelada en ocasións, e presentan frecuentemente pintasbrancas ou azuladas.\nAliméntase de pequenos invertebrados mariños, como anfípodos, decápodos e mixidiáceos. Tamén é un gran comedor de larvas planctónicas de peixes e crustáceos, que absorbe co seu longo fociño en forma de pipepa.\nAtópase principalmente en augas someras próximas á costa, en sistemas lagunares e estuarios. Moi común en praderías de fanerógamas mariñas (Cymodocea nodosa, Zostera nolti e Posidonia oceanica) e zonas con algas, ás que se agarra coa súa cola prénsil. Podémolo atopar no Atlántico, desde as illas británicas ata Marrocos, nas Illas Azores e Madeira. Tamén está presente no Mediterráneo e no Mar Negro.\nEstá incluído no anexo II (especies ameazadas) do Protocolo sobre as Zonas Especialmente Protexidas e a Diversidade Biolóxica no Mediterráneo. Especie incluída no Convenio de Berna, do 19 de setembro, relativo á conservación da vida silvestre e do medio natural de Europa, anexo II: Especies de fauna estritamente protexidas. A Convención sobre o Comercio Internacional de Especies Ameazadas (CITES, nas súas siglas en inglés) sitúa a todas as especies de cabaliños de mar no seu apéndice II, e recoñece que están ao bordo da extinción, a non ser que se controle o seu comercio. Talvez a súa maior ameaza é a destrución do seu hábitat, ao vivir en zonas delicadas, moi próximas á costa, moi vulnerables á acción humana. Doutra banda, os cabaliños son especialmente vulnerables ao ser moi lentos nadadores, polo que soportan con dificultade as fortes correntes. Ademais, ao ser monógamos, cando un dos membros da parella morre, o outro ten moita dificultade para emparellarse de novo.


Arrincan os III Encontros de Filosofía da Costa da Morte pensando a música - Cee - Que pasa na costa\nArrincan os III Encontros de Filosofía da Costa da Morte pensando a música\nCee Corcubión Fisterra Cultura Costa da Morte pensaravoces\nHoxe, venres 2 de setembro de 2011, dan comezo os III Encontros de Filosofía da Costa da Morte. Uns encontros que ao longo deste mes de setembro combinarán filosofía e música, co obxectivo de achegar a música ao "borde" , situando de novo á Costa da Morte no panorama cultural galego , como destacaba Carlos Oleite.\nO curso pretende chegar a toda a veciñanza da bisbarra, e xa son dúas ducias de inscritos para reflexionar sobre a música. Que pode aportar a música para o pensamento, para a vida política e social será un dos eixos do programa, que se centra no seu poder de comunicación . Todos temos unha directa relación coa música , lembra un dos seus organizadores Javier Turnes, que destaca os 2 niveis do programa: un educativo, con charlas e debates, e outro máis lúdico con concertos varios.\nComezando a pensar\nA apertura das sesións será ás 18:00h no Salón de Actos do Concello, coa recepción e apertura da man dos organizadores, o propio Turnes e Pablo Seoane, un filósofo e un músico.\nDe contado, ás 20:00h a Real Orquestra Fortuita da Costa da Morte (ROFCOM) presentarase en sociedade. Será un bo momento para ver de primeira man aos "números un do jazz e da música clásica en Galicia", nesta sesión coompletamente aberta ao público. A ROFCOM, creada para a ocasión, con composicións ad hoc , actuarán tamén os sábados de todo o mes na Bar La Terraza do Hórreo.\nSegue aberto o prazo de matrícula para os Encontros, para a que as persoas de Cee, Corcubión e Fisterra que queiran anotarse teñen un desconto do 40%.\nSon dúas as formas de mátricula. A través da web da USC (www.usc.es) abrirán en breve o prazo de matrícula para inscribirse nas 4 sesións de fins de semana que se convalidarán por 1 crédito.\nPero ademais, dende www.pensaravoces.com poden formalizar as inscricións por fins de semana (35€ cada un) ou para as 8 sesións (120€ e 100€ para estudiantes).\nTremendo o equipo que estará detrás do evento. Esta edición, o mestre de filosofia Javier Turnes codirixe os encontros con Pablo Seoane, e contan coa colaboración de Nel Rodríguez Rial, Facultade de Filosofía, Departamento de Filosofía e Antropoloxía Social, USC (que producirá un Curso de Formación Continua equivalente a 1 crédito), e a asociación local, xérmolo dos seminarios, Universidade Cromática das Virtudes.\n. Tamén patrocinan os Encontros o Concello de Cee e o de Fisterra, así as empresas: Ferroatlántica, Inforneria, Vive Fisterra (Servicios Turísticos), Bazarra, Fuco Corbelle ou o Hotel El Hórreo.\nNovas sobre os Seminarios de Fisolofía da Costa da Morte\nRepaso ao sumario da Operación Orquesta (VII): Falseando a Casa da Cultura